Luka 22 | Kanemɔ Biblia Lɛ Yɛ Biɛ | Jeŋ Hee Shishitsɔɔmɔ\nNɔ Ni Luka Ŋma 22:1-71\nOsɔfoi kpaŋ akɛ amɛbaagbe Yesu (1-6)\nPetro je Yesu sɛɛ (54-62)\n22 Agbɛnɛ, no mli lɛ, Blodo Ni Ashikishaŋ-sha Bɛ Mli Gbi Jurɔ, ni atsɛɔ lɛ Hehoo+ lɛ miibɛŋkɛ.+ 2 Ni osɔfoi hiɛnaanɔbii lɛ kɛ woloŋmalɔi lɛ miitao gbɛ ko ni hi jogbaŋŋ ni amɛbaatsɔ nɔ amɛkpãtã ehiɛ,+ ejaakɛ amɛmiishe gbɔmɛi lɛ agbeyei.+ 3 Kɛkɛ ni Satan bote Yuda, mɔ ni atsɛɔ lɛ Iskariot lɛ, ni ji Mɛi Nyɔŋma Kɛ Enyɔ lɛ ateŋ mɔ kome lɛ mli,+ 4 ni eyiŋ etee ni ekɛ osɔfoi hiɛnaanɔbii lɛ kɛ sɔlemɔ shĩa nɔkwɛlɔi lɛ yawie bɔ ni ebaafee ejie lɛ ehã amɛ lɛ he.+ 5 Amɛná enɛ he miishɛɛ naakpa, ni amɛkpɛlɛ nɔ akɛ amɛbaahã lɛ jwiɛtɛi shika.+ 6 No hewɔ lɛ, ekpɛlɛ nɔ, ni ebɔi be ni sa ni ekɛbaajie lɛ ehã be ni mɛi bɛ jɛmɛ lɛ taomɔ. 7 Kɛkɛ ni gbi ni akɛyeɔ Blodo Ni Ashikishaŋ-sha Bɛ Mli gbi jurɔ lɛ, ni ji gbi ni esa akɛ akɛ Hehoo afɔle lɛ ahã lɛ bashɛ agbɛnɛ;+ 8 no hewɔ lɛ, Yesu tsu Petro kɛ Yohane ni ekɛɛ: “Nyɛyaa ni nyɛyasaa Hehoo lɛ nyɛtoa wɔ koni wɔbaye.”+ 9 Amɛkɛɛ lɛ akɛ: “Nɛgbɛ osumɔɔ ni wɔyasaa Hehoo lɛ wɔto yɛ?” 10 Ekɛɛ amɛ akɛ: “Naa! Kɛ́ nyɛbote maŋ lɛ mli lɛ, nuu ko ni tere nugbɛ́ kɛ nyɛ baakpe. Nyɛnyiɛa esɛɛ kɛyaa shĩa ni ebaabote mli lɛ mli.+ 11 Ni nyɛkɛa shĩatsɛ lɛ akɛ, ‘Tsɔɔlɔ lɛ kɛɛ akɛ: “Nɛgbɛ gbɔiatsũ lɛ ni mi kɛ mikaselɔi lɛ baaye Hehoo lɛ yɛ mli lɛ yɔɔ?”’ 12 Ni nakai nuu lɛ baatsɔɔ nyɛ ŋwɛi asa agbo ko ni asaa mli. Jɛmɛ nyɛsaa Hehoo lɛ nyɛtoa yɛ.” 13 No hewɔ lɛ, amɛyiŋ amɛtee ni amɛyana lɛ bɔ ni ekɛɛ amɛ lɛ pɛpɛɛpɛ, ni amɛsaa nibii amɛto Hehoo lɛ. 14 No hewɔ lɛ, be ni ŋmɛlɛtswaa lɛ shɛ lɛ, eyata okpɔlɔ lɛ he, ni bɔfoi lɛ hu fata ehe.+ 15 Ni ekɛɛ amɛ akɛ: “Mishwe waa akɛ mikɛ nyɛ baaye Hehoo nɛɛ dani mana nɔ; 16 ejaakɛ miikɛɛ nyɛ akɛ, miyeŋ eko dɔŋŋ kɛyashi be ni ebaaba mli yɛ Nyɔŋmɔ Maŋtsɛyeli lɛ mli.” 17 Ni ehe kɔɔpoo lɛ, ni eda shi ni ekɛɛ: “Nyɛhea enɛ ni nyɛkɛhãa mɔ fɛɛ mɔ ni yɔɔ nyɛteŋ lɛ, 18 ejaakɛ miikɛɛ nyɛ akɛ, kɛjɛ amrɔ nɛɛ kɛyaa lɛ, minuŋ wain ko dɔŋŋ kɛyashi Nyɔŋmɔ Maŋtsɛyeli lɛ baaba.” 19 Agbɛnɛ hu, ekɔ blodo,+ ni eda shi, ni ekumɔ mli, ni ekɛhã amɛ ekɛɛ: “Enɛ damɔ shi kɛhã* migbɔmɔtso,+ ni akɛbaahã yɛ nyɛhewɔ lɛ.+ Nyɛyaa nɔ nyɛfea enɛ kɛkaia mi.”+ 20 Ni efee nakai nɔŋŋ yɛ kɔɔpoo lɛ hu he be ni amɛye gbɛkɛ niyenii lɛ amɛtã lɛ, ni ekɛɛ: “Kɔɔpoo nɛɛ damɔ shi kɛhã kpaŋmɔ hee+ lɛ ni damɔ milá+ ni abaafɔse ashwie shi ahã nyɛ lɛ nɔ lɛ.+ 21 “Shi naa! mɔ ni baajie mi ehã lɛ nine kɛ minine yɛ okpɔlɔ lɛ nɔ.+ 22 Ejaakɛ gbɔmɔ Bi lɛ miishi kɛmiiya tamɔ bɔ ni akpɛ mli ato lɛ lɛɛlɛŋ;+ fɛɛ sɛɛ lɛ, kpoo hã nakai mɔ ni abaatsɔ enɔ ajie lɛ ahã lɛ!”+ 23 No hewɔ lɛ, amɛbɔi he susumɔ yɛ amɛteŋ akɛ amɛteŋ namɔ kwraa baa ebafee enɛ lɛ.+ 24 Shi ŋwanejee shɛii ko hu bate shi yɛ amɛteŋ yɛ mɔ ni asusuɔ akɛ eji agbo fe fɛɛ yɛ amɛteŋ lɛ he.+ 25 Shi ekɛɛ amɛ akɛ: “Jeŋmaji lɛ anɔ maŋtsɛmɛi lɛ yeɔ amɛnɔ akɛ nuŋtsɔmɛi, ni mɛi ni yɔɔ hegbɛ yɛ amɛnɔ lɛ, atsɛɔ amɛ Ejurɔfeelɔi.+ 26 Shi nyɛ lɛ, esaaa akɛ nyɛfeɔ nyɛnii yɛ nakai gbɛ nɔ.+ Shi moŋ, mɔ ni ji agbo fe fɛɛ yɛ nyɛteŋ lɛ atsɔ tamɔ gbekɛ kwraa,+ ni mɔ ni nyiɛɔ hiɛ lɛ hu atsɔ tamɔ mɔ ni miisɔmɔ. 27 Ejaakɛ te mɔ ni ji agbo lɛ, mɔ ni ta okpɔlɔ he eyeɔ nii lɛ, aloo mɔ ni sɔmɔɔ lɛ? Ani jeee mɔ ni ta okpɔlɔ he eyeɔ nii lɛ? Shi mi lɛ miyɛ nyɛteŋ akɛ mɔ ni miisɔmɔ.+ 28 “Shi nyɛji mɛi ni ekpɛtɛ mi+ yɛ mijaramɔ shihilɛi lɛ amli;+ 29 ni mikɛ nyɛ miifee kpaŋmɔ kɛhã maŋtsɛyeli, tamɔ bɔ ni mi-Tsɛ kɛ mi efee kpaŋmɔ lɛ,+ 30 koni nyɛye ni nyɛnu yɛ mikpɔlɔ lɛ he yɛ mi-Maŋtsɛyeli lɛ mli,+ ni nyɛtara maŋtsɛ sɛii anɔ+ nyɛkojo Israel wekui 12 lɛ.+ 31 “Simon, Simon, naa! Satan ebi koni ahã esha nyɛ fɛɛ nyɛmli tamɔ wiiti.+ 32 Shi misɔle kɛkpa fai mihã bo koni ohemɔkɛyeli akatã;+ ni bo hu, kɛ́ oku osɛɛ lɛ, wo onyɛmimɛi lɛ hewalɛ.”+ 33 Kɛkɛ ni ekɛɛ lɛ akɛ: “Nuŋtsɔ, misaa mihe mito akɛ kɛ́ tsuŋwoo jio, gbele mli jio, mikɛ bo baaya.”+ 34 Shi ekɛɛ: “Petro, miikɛɛ bo akɛ, ŋmɛnɛ lɛ, wuɔ náŋ agbɛɛ ni obaatso shii etɛ akɛ oleee mi.”+ 35 Esaa ebi amɛ akɛ: “Be ni mitsu nyɛ ni nyɛhiɛɛɛ shika kotoku kɛ niyenii kotoku kɛ tokota lɛ,+ ani nɔ ko he hia nyɛ?” Amɛkɛɛ: “Dabi!” 36 Kɛkɛ ni ekɛɛ amɛ akɛ: “Shi amrɔ nɛɛ, mɔ ni yɔɔ shika kotoku lɛ, hã ekɔ, nakai nɔŋŋ mɔ ni yɔɔ niyenii kotoku lɛ hu, ni mɔ ni bɛ klante lɛ, ehɔ̃ɔ etade nɔhaanɔ ni ekɛhé eko. 37 Ejaakɛ miikɛɛ nyɛ akɛ, esa akɛ nɔ ni aŋma lɛ aba mli yɛ minɔ, akɛ, ‘Abu lɛ ashi mlatɔlɔi anɔ.’+ Ejaakɛ mihe saji lɛ miiba mli.”+ 38 Ni amɛkɛɛ: “Nuŋtsɔ, naa! klantei enyɔ nɛ.” Ekɛɛ amɛ akɛ: “Efa.” 39 Ni eje kpo, ni tamɔ bɔ ni efɔɔ feemɔ lɛ, etee Oliv Gɔŋ lɛ nɔ, ni kaselɔi lɛ hu nyiɛ esɛɛ.+ 40 Be ni eshɛ jɛmɛ lɛ, ekɛɛ amɛ akɛ: “Nyɛyaa nɔ nyɛsɔlea koni nyɛkabote kaa* mli.”+ 41 Ni egbala ehe shi kɛjɛ amɛhe aaafee tɛfɔ̃ɔ jekɛmɔ, ni eho ekula shi ni ebɔi sɔlemɔ 42 ekɛɛ: “Ataa, kɛ́ oosumɔ lɛ, jiemɔ kɔɔpoo nɛɛ kɛje minɔ. Kɛ̃lɛ, hã osuɔmɔnaa nii aba mli, jeee minɔ.”+ 43 Kɛkɛ ni bɔfo ko jɛ ŋwɛi bajie ehe kpo etsɔɔ lɛ ni ewo lɛ hewalɛ.+ 44 Shi ehe jara lɛ waa, aahu akɛ etee nɔ esɔle kɛ hiɛdɔɔ fe tsutsu lɛ;+ ni ehe latsa tsɔ tamɔ lá kulibii, ni etsere eshwie shi. 45 Be ni ete shi kɛjɛ sɔlemɔ lɛ mli, ni etee kaselɔi lɛ aŋɔɔ lɛ, eyana akɛ amɛmiiwɔ ejaakɛ awerɛhoyeli ehã etɔ amɛ bliboo.+ 46 Ekɛɛ amɛ akɛ: “Mɛni hewɔ nyɛwɔɔ? Nyɛtea shi ni nyɛyaa nɔ nyɛsɔlea koni nyɛkabote kaa* mli.”+ 47 Be ni ekã he ewieɔ lɛ, naa! mɛi babaoo ko ba, ni Mɛi Nyɔŋma Kɛ Enyɔ lɛ ateŋ mɔ kome ni atsɛɔ lɛ Yuda lɛ nyiɛ amɛhiɛ, ni etsi ebɛŋkɛ Yesu koni eshɔ enaa.+ 48 Shi Yesu kɛɛ lɛ akɛ: “Yuda, ani okɛ naashɔmɔ miijie gbɔmɔ Bi lɛ oohã?” 49 Be ni mɛi ni yɔɔ emasɛi lɛ na nɔ ni baaba lɛ, amɛkɛɛ: “Nuŋtsɔ, wɔkɛ klante lɛ abãmɔ amɛ lo?” 50 Amɛteŋ mɔ kome po bã osɔfonukpa lɛ nyɔŋ lɛ, ni efo eninejurɔ toi.+ 51 Shi Yesu here nɔ ekɛɛ: “Efa.” Ni eta toi lɛ he ni etsa lɛ. 52 Kɛkɛ ni Yesu kɛɛ osɔfoi hiɛnaanɔbii lɛ kɛ sɔlemɔ shĩa lɛ nɔkwɛlɔi lɛ kɛ onukpai ni eba jɛmɛ koni amɛbamɔ lɛ lɛ akɛ: “Ani nyɛje kpo kɛba kɛ klantei kɛ tsokpotii tamɔ abaa julɔ nɔ nɛɛ?+ 53 Be mli ni mikɛ nyɛ yɔɔ sɔlemɔ shĩa lɛ daa nɛɛ,+ nyɛmɔɔɔ mi.+ Shi nyɛŋmɛlɛtswaa lɛ kɛ duŋ hegbɛ lɛ nɛ.”+ 54 Kɛkɛ ni amɛmɔ lɛ, ni amɛkɛ lɛ tee,+ ni amɛkɛ lɛ ba osɔfonukpa lɛ shĩa lɛ; shi Petro nyiɛ sɛɛ yɛ shɔŋŋ.+ 55 Be ni amɛshɛre la yɛ kpo lɛ teŋ ni amɛho amɛtara he lɛ, Petro hu yata amɛteŋ.+ 56 Shi gbekɛ yoo ko ni ji tsulɔ lɛ na lɛ ta la lɛ he ni ekwɛ lɛ gãa ni ekɛɛ: “Nuu nɛɛ hu fata ehe.” 57 Shi etso ekɛɛ: “Oblayoo, mileee lɛ.” 58 Be fioo ko sɛɛ lɛ, mɔ kroko hu na lɛ ni ekɛɛ: “Bo hu amɛteŋ mɔ kome ji bo.” Shi Petro kɛɛ: “Papa, jeee amɛteŋ mɔ kome ji mi.”+ 59 Ni aaafee ŋmɛlɛtswaa kome sɛɛ lɛ, nuu kroko ma nɔ mi veveeve akɛ: “Ekã shi faŋŋ akɛ, nuu nɛɛ hu fata ehe, ejaakɛ, anɔkwa, Galileanyo ji lɛ!” 60 Shi Petro kɛɛ: “Papa, mileee nɔ ni okɛɔ nɛɛ.” Ni amrɔ lɛ, be ni ekã he ewieɔ lɛ, wuɔ gbɛɛ. 61 Kɛkɛ ni Nuŋtsɔ lɛ tsɔ ehe ni ekwɛ Petro tɛ̃ɛ, ni Petro kai Nuŋtsɔ lɛ wiemɔ lɛ be ni ekɛɛ lɛ akɛ: “Dani wuɔ baagbɛɛ ŋmɛnɛ lɛ, obaakwa mi shii etɛ” lɛ.+ 62 Ni eje kpo eyafó waa. 63 Agbɛnɛ, hii ni buɔ Yesu he lɛ bɔi ehe fɛoyeli,+ ni amɛgbála lɛ mai;+ 64 ni amɛha ehiɛ ni amɛbibii lɛ akɛ: “Gbaa! Namɔ gbá bo ma lɛ?” 65 Ni amɛwie wiemɔi fɔji* babaoo amɛshi lɛ. 66 Ni be ni je tsɛre lɛ, maŋ onukpai lɛ, ni ji osɔfoi hiɛnaanɔbii lɛ kɛ woloŋmalɔi lɛ fɛɛ, bua amɛhe naa,+ ni amɛkɛ lɛ tee amɛ-Sanhedrin* asa lɛ nɔ, ni amɛkɛɛ: 67 “Kɛ́ bo ji Kristo lɛ, kɛɛmɔ wɔ.”+ Shi ekɛɛ amɛ akɛ: “Kɛ́ mikɛɛ nyɛ po lɛ, nyɛheŋ nyɛyeŋ kɔkɔɔkɔ. 68 Agbɛnɛ hu, kɛ́ mibi nyɛ sane lɛ, nyɛhãŋ mi hetoo. 69 Shi kɛjɛ be nɛɛ nɔ kɛyaa lɛ gbɔmɔ Bi+ lɛ baata Nyɔŋmɔ ninejurɔ ni yɔɔ hewalɛ lɛ nɔ.”+ 70 Kɛkɛ ni amɛ fɛɛ amɛbi lɛ akɛ: “No hewɔ lɛ, ani bo ji Nyɔŋmɔ Bi lɛ?” Ekɛɛ amɛ akɛ: “Nyɛ diɛŋtsɛ nyɛmiikɛɛ akɛ mi ni.” 71 Amɛkɛɛ: “Mɛni hewɔ wɔtaoɔ odase kroko dɔŋŋ? Ejaakɛ wɔ diɛŋtsɛ wɔnu yɛ enaa.”+\n^ Loo “amɛwie musubɔɔ wiemɔi.”